# L’Heptaméron des nouvelles (1559)/Nouvelle 41
#### NOVVELLE QVARANTEVNIESME.

L’annee que madame Marguerite d’Autriche vint à Cambray de la part de ſon nepueu l’Empereur, pour traicter la paix entre luy & le Roy treſchreſtien, de la part duquel s’y trouua ſa mere ma dame Loyſe de Sauoye, eſtoit en la compaignie de ladicte dame Marguerite la Comteſſe d’Aiguemont, qui emporta en ceſte aſſemblée le bruit d’eſtre la plus belle de toutes les Flamandes. Au retour de ceſte grande aſſemblée, s’en retourna la Comteſſe d’Aiguemont en ſa maiſon : & le temps des aduents venu, enuoya en vn conuent de cordeliers demander vn preſcheur ſuffiſant, & homme de bien, tant pour preſcher, que pour confeſſer elle & toute ſa compaignie. Le gardien chercha le plus digne qu’il euſt de faire tel office, pour les grands biens qu’ils receuoient de la maiſon d’Aiguemont & de celle de Piennes, dont elle eſtoit. Eux, qui ſur tous autres religieux deſirent gaigner la bonne eſtime, & amitié des grandes maiſons, enuoyerent vn predicateur le plus apparent de leur conuent, lequel tout le long de l’aduent feit tresbien ſon deuoir, & auoit la Comteſſe grand contentement de luy. La nuit de Noël, que la Comteſſe vouloit receuoir ſon createur, feit venir ſon confeſſeur : & apres s’eſtre confeſſée en vne chappelle biẽ fermée, à fin que la cõfeſsion fuſt plus ſecrette, laiſſa le lieu à ſa dame d’honneur : laquelle apres s’eſtre confeſſée, enuoya ſa fille paſſer par les mains de ſon bon cõfeſſeur. Et apres qu’elle eut dict tout ce qu’elle ſçauoit, cogneut le beaupere quelque choſe de ſon ſecret, qui luy donna enuie & hardieſſe de luy bailler vne penitẽce non accouſtumée, & luy diſt : Ma fille, voz pechez ſont ſi grands, que pour y ſatisfaire ie vous baille en penitence de porter ma corde ſur voſtre chair toute nuë. La fille, qui ne luy vouloit deſobeïr, luy diſt : Baillez la moy mõ pere, & ie ne faudray de la porter. Non, ma fille, diſt le beaupere, il ne ſeroit pas bon de voſtre main. Il fault que les miennes propres, deſquelles vous deuez auoir l’abſolution, la vous ayent premierement ceincte : puis apres vous ſerez abſoulte de tous voz pechez. La fille ſe prenãt à plorer, reſpond qu’elle n’en feroit rien. Comment ? diſt le preſcheur, eſtes vous vne hereticque, qui refuſez les penitences ſelon que Dieu & noſtre mere ſaincte egliſe l’ont ordonné ? I’vſe de la confeſsion (diſt la fille) comme l’egliſe l’a commandé, & veux bien receuoir l’abſolution, & faire la penitence : mais ie ne veux point que vous y mettiez les mains : car en ceſte ſorte ie refuſe voſtre penitence. Par ainſi, diſt le cõfeſſeur, ne vous puis-ie auſsi donner l’abſolution. La damoiſelle ſe leua de deuant luy, ayant la conſcience bien troublée : car elle eſtoit ſi ieune, qu’elle auoit peur de faillir par le reffus qu’elle auoit faict au beaupere. Quand ce vint apres la meſſe, que la Comteſſe d’Aiguemõt eut receu le corpus domini, ſa dame voulant aller apres, demanda à ſa fille, ſi elle eſtoit preſte. La fille en pleurant luy diſt, qu’elle n’eſtoit point confeſſée. Et qu’auez vous tant faict auec ce preſcheur ? diſt la mere. Rien, reſpondit la fille : car luy refuſant la penitence qu’il m’a baillée, m’a auſsi refuſé l’abſolution. La mere s’en enquiſt ſi ſagement, qu’elle cogneut l’eſtrange façon de penitence, que le beau-pere vouloit bailler à ſa fille : & apres l’auoir faicte confeſſer à vne autre, receurẽt toutes enſemble. Et ſi toſt que la Comteſſe fut retournée de l’egliſe, la dame d’hõneur luy feit la plaincte du preſcheur, dont elle fut bien marrie, & eſtonnée, veu la bonne opinion qu’elle auoit de luy. Mais ſon courroux ne la peult engarder, qu’elle n’euſt bien enuie de rire, veu la nouuelleté de la penitence. Si eſt-ce que le rire n’empeſcha point auſsi qu’elle ne le feit prendre & battre en ſa cuiſine, ou à force de verges il confeſſa la verité, & apres l’enuoya pieds & mains liez à ſon gardien, le priant qu’vne autre fois il baillaſt commiſsion à plus gens de bien de preſcher la parole de Dieu.
Regardez, mes dames, ſi en vne maiſon ſi honnorable que celle lá ils n’ont point eu de peur de declarer leur follie, qu’ils peuuent faire aux pauures lieux, ou ordinairemẽt ils vont faire leur queſtes, ou les occaſiõs leurs ſont preſentées ſi faciles, que c’eſt miracle, quand ils en eſchappent ſans ſcandale. Qui me faict vous prier, mes dames, de tourner voſtre mauuaiſe eſtime en compaſsion : & penſez que celuy, qui peut aueugler les cordeliers, n’eſpargne pas les dames, quand il les tient à propos. Vrayement, diſt Oiſille, voila vn bien meſchant cordelier, eſtre religieux, preſtre & predicateur, & vſer de telle vilennie au iour de Noël, & en l’egliſe, ſous le manteau de confeſsion, qui ſont toutes circonſtances, qui aggrauent le peché. Comment, diſt Hircan, penſez vous que les cordeliers ne ſoient pas hommes comme nous, & excuſables : & principalement ceſtuy-lá, ſe ſentant ſeul de nuict auec vne belle fille ? Vrayement, diſt Parlamente, s’il euſt penſé à la natiuité de Ieſus Chriſt, qui eſtoit repreſentée ce iour lá, il n’euſt pas eu la volonté ſi meſchante. Voire mais, diſt Saffredent vous ne dictes pas, qu’il tendoit à l’incarnation, auant que de venir à la natiuité. Toutes fois c’eſtoit vn homme plein de mauuais vouloir, veu que pour ſi peu d’occaſion il faiſoit vne ſi meſchante entreprinſe. Il me ſemble, diſt Oiſille, que la Comteſſe en feit ſi bonne punition, que ſes compagnons y pouuoient prendre exemple. Mais à ſçauoir, diſt Nomerfide, ſi elle feit bien de ſcandaliſer ainſi ſon prochain, & s’il euſt pas mieux valu, qu’elle luy euſt remonſtré ſes faultes doucement, que de les diuulguer. Ie croy, diſt Guebron, que c’euſt eſté bien faict : car il eſt commandé de corriger noſtre prochain, entre nous & luy, auant que le dire à perſonne, ne a l’egliſe. Auſsi depuis qu’vn homme eſt deshonté, à grand peine ſe peult il iamais amender : par ce que la honte retire autant de gens du peché, que la conſcience. Ie croy, diſt Parlamente, qu’enuers vn chacun, ſe doit vſer le conſeil de l’euangile, ſinon enuers ceux qui le preſchent, & font le contraire. Car il ne fault point craindre à ſcandaliſer ceux, qui ſcandaliſent les autres. Et me ſemble que c’eſt grand merite de les faire cognoiſtre tels, qu’ils ſont, à fin que nous nous donnions garde de leurs ſeductions à l’endroit des filles, qui ne ſont pas touſiours bien aduiſées. Mais à qui donnera Hircan ſa voix ? Puis que vous me le demandez, ce ſera à vous meſmes, diſt Hircan, à qui nul homme d’entendement ne la doit reſuſer. Or puis que vous me la donnez, diſt Parlamente, ie vous en vay compter vne, dont ie puis ſeruir de teſmoing : & ay touſiours ouy dire, que tant plus la vertu eſt en vn ſubiect debile & foible, aſſaillie de ſon tresfort & puiſſant cõtraire, c’eſt à l’heure qu’elle eſt plus louable, & ſe mõſtre mieux telle qu’elle eſt. Car ſi le fort ſe deffend du fort, ce n’eſt pas cas eſmerueillable : mais ſi le foible en a victoire, il en a gloire de tout le monde. Pour cognoiſtre les perſonnes, dont ie veux parler, il me ſemble, que ie ferois tort à la verité, que i’ay veuë cachée ſous vn ſi pauure veſtement, que nul n’en tenoit compte, ſi ie ne parlois de celle, par laquelle ont eſté faicts actes ſi honneſtes, qu’ils me contraignent les vous racompter.